NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 60/2009

**877a**

# Informácia

**o výsledkoch prerokovania vládneho návrhu zákona o odbornom vzdelávaní a príprave a o zmene a doplnení niektorých zákonov (tlač 877) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**I.**

Národná rada Slovenskej republiky uznesením zo 4. februára 2009 č. 1244 sa uzniesla prerokovať vládny návrh zákona o odbornom vzdelávaní a príprave a o zmene a doplnení niektorých zákonov (tlač 877) v druhom čítaní a prideliť ho na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie, rozpočet a menu,

Výboru Národnej rady Slovenskej republiky pre pôdohospodárstvo, životné prostredie a ochranu prírody,

Výboru Národnej rady Slovenskej republiky pre verejnú správu a regionálny rozvoj,

Výboru Národnej rady Slovenskej republiky pre sociálne veci a bývanie a

Výboru Národnej rady Slovenskej republiky pre vzdelanie, mládež, vedu a šport.

Ako gestorský výbor určila Výbor Národnej rady Slovenskej republiky pre vzdelanie, mládež, vedu a šport. Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky.

**III.**

K predmetnému návrhu zákona určené výbory Národnej rady Slovenskej republiky v prijatých uzneseniach:

Ústavnoprávny výbor Národnej rady Slovenskej republiky uznesením č. 594 z 31. marca 2009,

Výbor Národnej rady Slovenskej republiky pre financie, rozpočet a menu uznesením č. 477 z 8. apríla 2009,

Výbor Národnej rady Slovenskej republiky pre pôdohospodárstvo, životné prostredie a ochranu prírody uznesením č. 373 z 30. marca 2009,

Výbor Národnej rady Slovenskej republiky pre verejnú správu a regionálny rozvoj uznesením č. 261 z 2. apríla 2009,

Výboru Národnej rady Slovenskej republiky pre sociálne veci a bývanie uznesením č. 236 z 1. apríla 2009 a

Výbor Národnej rady Slovenskej republiky pre vzdelanie, mládež, vedu a šport uznesením č. 152 zo 7. apríla 2009

**odporúčajú Národnej rade Slovenskej republiky vládny návrh zákona schváliť.**

Výbor Národnej rady Slovenskej republiky pre financie, rozpočet a menu ďalej vo svojom uznesení odporúčal gestorskému výboru, aby v súčinnosti s Ministerstvom školstva SR dopracoval uvedenú problematiku v zmysle pripomienok, ktoré odzneli v diskusii.

**IV.**

Z uznesení výborov vyplývajú tieto pozmeňujúce a doplňujúce návrhy:

1. V čl. I sa v § 2 ods. 2 písmeno a) dopĺňa bodom 10, ktorý znie:

„10. Ministerstvo životného prostredia Slovenskej republiky,“.

Navrhuje sa, aby medzi subjekty zúčastňujúce sa koordinácie odborného vzdelávania a prípravy pre trh práce na celoštátnej úrovni bolo doplnené Ministerstvo životného prostredia Slovenskej republiky.

Výbor NR SR pre vzdelanie, mládež, vedu a šport

1. V čl. I sa v § 2 odsek 3 dopĺňa písmenom e), ktoré znie:

„e) územná školská rada.“.

Navrhuje sa, aby medzi subjekty zúčastňujúce sa koordinácie odborného vzdelávania a prípravy pre trh práce na úrovni samosprávneho kraja bola doplnená územná školská rada, ktorá je iniciatívnym a poradným samosprávnym orgánom presadzujúcim verejné záujmy a záujmy žiakov, rodičov, pedagogických zamestnancov a ostatných zamestnancov v oblasti výchovy a vzdelávania.

Výbor NR SR pre vzdelanie, mládež, vedu a šport

1. V čl. I sa v § 3 ods. 4 slová „bod 5 až 9“ nahrádzajú slovami „bod 5 až 10“.

V nadväznosti na doplnenie Ministerstvo životného prostredia Slovenskej republiky medzi subjekty zúčastňujúce sa koordinácii odborného vzdelávania a prípravy pre trh práce na celoštátnej úrovni sa zabezpečuje aby Ministerstvo životného prostredia Slovenskej republiky v oblasti svojej pôsobnosti vypracúvalo a predkladalo Rade vlády Slovenskej republiky pre odborné vzdelávanie a prípravu odvetvovú koncepciu odborného vzdelávania a prípravy žiakov pre výkon povolania a odborných činností.

Výbor NR SR pre vzdelanie, mládež, vedu a šport

1. V čl. I § 4 ods. 2 písm. d) sa vypúšťa slovo „odborných“.

Navrhuje sa, aby vyšší územný celok mal oprávnenie určovať vo svojom obvode počty tried jednotlivých stredných škôl. Sme toho názoru, že vyšší územný celok by mal byť schopný a mal by mať možnosť na svojom území regulovať tieto počty tried, nakoľko tak bude môcť lepšie usmerňovať počty žiakov jednotlivých odborov (vrátane počtu žiakov gymnázií) v závislosti od aktuálnych potrieb trhu práce. Vyšší územný celok nesie zodpovednosť celkovo za všetky školy na svojom území, nielen za odborné a tiež za štruktúru školstva na území VÚC, z tohto dôvodu navrhujeme mu túto kompetenciu prideliť.

Výbor NR SR pre vzdelanie, mládež, vedu a šport

1. V čl. I sa v § 4 ods. 2 písm. d) slová „všetkých stredných škôl“ nahrádzajú slovami „všetkých stredných odborných škôl“.

Legislatívno-technická úprava.

Výbor NR SR pre pôdohospodárstvo, životné prostredie a ochranu prírody

Výbor NR SR pre verejnú správu a regionálny rozvoj

1. V čl. I § 5 odsek 1 znie:

„(1) Zamestnávateľ sa podieľa na tvorbe profilov absolventov odborného vzdelávania a prípravy a na určovaní požadovaných vedomostí, zručností, schopností a pracovných návykov.“.

Ide o legislatívno-technickú úpravu. Práva a povinnosti sa nedefinujú neurčitkom.

Výbor NR SR pre vzdelanie, mládež, vedu a šport

1. V čl. I § 5 odsek 2 znie:

„(2) Zamestnávateľ vytvára podmienky a poskytuje materiálno-technické zabezpečenie pre praktické vyučovanie v strednej odbornej škole, stredisku praktického vyučovania, pracovisku praktického vyučovania, stredisku odbornej praxe, školskom hospodárstve, zdravotníckom zariadení alebo na jeho pracovisku za podmienok ustanovených týmto zákonom alebo kolektívnou zmluvou.“.

Ide o legislatívno-technickú úpravu. Práva a povinnosti sa nedefinujú neurčitkom.

Výbor NR SR pre vzdelanie, mládež, vedu a šport

1. V čl. I § 5 ods. 3 sa za písmeno e) vkladá nové písmeno f),  ktoré znie:

„f) schvaľuje obsah odbornej zložky maturitnej skúšky a obsah záverečnej skúšky,“.

Doterajšie písmená f) až i) sa označujú ako písmená g) až j).

Výbor NR SR pre vzdelanie, mládež, vedu a šport

1. V čl. I § 5 ods. 3 sa za písmeno h) vkladajú nové písmená i) a j), ktoré znejú :

„i)  zabezpečuje odbornú prípravu inštruktorov,

j)   zabezpečuje odbornú prípravu delegovaných zástupcov stavovskej organizácie a profesijnej organizácie za členov komisie pre odbornú zložku maturitnej skúšky a záverečnej skúšky,“.

Doterajšie písmeno  i) sa označuje ako písmeno k).

Výbor NR SR pre vzdelanie, mládež, vedu a šport

1. V čl. I § 10 ods. 2 sa za slová „na ktoré sa žiak pripravuje,“ vkladajú slová „potvrdenie o odbornej spôsobilosti udelené príslušnou stavovskou organizáciou alebo profesijnou organizáciou“.

Odôvodnenie k bodom 8, 9 a 10

Zamestnávatelia, resp. stavovské a profesijné organizácie majú eminentný záujem na čo najaktívnejšom pôsobení a spolupodieľaní sa pri tvorbe a zostavovaní záverečných skúšok (ich praktickej časti). Tieto organizácie disponujú nielen potrebnými kapacitami (či už personálnymi, odbornými alebo hmotnými), ale tiež vôľou podieľať sa na zásadnom ovplyvňovaní odbornej zložky maturitnej skúšky a záverečnej skúšky, nakoľko pri týchto prichádza k odskúšaniu reálnej pripravenosti žiakov práve pre zamestnávateľov a teda v konečnom dôsledku pre trh práce. Kvalita vedomostí žiakov končiacich strednú odbornú školu musí byť prvoradou požiadavkou a záujmom nás všetkých.

Ide zároveň o logické doplnenie ustanovenia paragrafu 10, v ktorom je zadefinované postavenie inštruktora. Vzhľadom k tomu, že stavovská, resp. profesijná organizácia má byť garantom konkrétneho odborného predmetu ale aj akýmsi prepojením medzi teóriou a praxou, sme toho názoru, že je najlepšie schopná preniesť požiadavky teórie do praxe – na inštruktorov odborného výcviku. Tento má byť do istej miery garantom odbornej spôsobilosti žiaka. Keďže je záujmom tohto zákona vytvoriť podklady pre zadefinovanie potrieb trhu práce a pre prípravu žiaka na naplnenie konkrétnej potreby trhu práce, je záujmom zamestnávateľov podieľať sa na kvalitnej príprave osôb zodpovedných za praktické vzdelanie a výkon praxe jednotlivých žiakov – teda inštruktorov. Z tohto dôvodu navrhujeme doplniť do príslušného ustanovenia kompetenciu zabezpečovania odbornej prípravy inštruktorov, prostredníctvom ktorej budú zamestnávatelia, resp. ich stavovské a profesijné organizácie schopné garantovať úroveň ich odbornej spôsobilosti.

Detto platí pre zástupcov zamestnávateľov, stavovských a profesijných organizácií pri praktickej (odbornej) časti maturitnej skúšky a záverečnej skúšky, ktorých odbornú úroveň majú zamestnávatelia taktiež záujem garantovať.

Výbor NR SR pre vzdelanie, mládež, vedu a šport

1. V čl. I sa v § 10 ods. 2 slová „je zhodný“ nahrádzajú slovami „musí byť zhodný“.

Jazyková úprava.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre pôdohospodárstvo, životné prostredie a ochranu prírody

Výbor NR SR pre verejnú správu a regionálny rozvoj

Výbor NR SR pre sociálne veci a bývanie

Výbor NR SR pre vzdelanie, mládež, vedu a šport

1. V čl. I § 11 ods. 2 písm. c) sa vypúšťajú slová „žiakom pripravujúcim sa“.

Od počiatku prípravy tohto zákona je záujmom všetkých zúčastnených vytvoriť Centrum odborného vzdelávania a prípravy ako inštitúciu (hoci ide o bežnú školu) poskytujúcu odborné vzdelanie nad rámec bežného normatívu – či už ide o jeho personálne, hmotné alebo finančné zabezpečenie. Poslaním Centra odborného vzdelávania a prípravy musí byť správa a rozvoj daného povolania, resp. odboru v danom regióne – t.j. vytváranie didaktických, personálnych (pedagogických) a hmotných predpokladov pre výučbu daného odboru, resp. prípravu na konkrétne povolanie. Na tomto majú zamestnávatelia záujem sa vlastnými prostriedkami podieľať. Považujeme v takom prípade za mrhanie prostriedkami nevyužiť takto vybavené Centrá odborného vzdelávania a prípravy i pre ostatné formy odborného vzdelávania a prípravy. Uvedené možnosti Centra preto navrhujeme využiť pre všetky formy odborného vzdelávania a prípravy. Uvedený návrh považujeme za návrh podaný taktiež v súlade s celkovou koncepciou Ministerstva školstva Slovenskej republiky o celoživotnom vzdelávaní, v rámci ktorej bude taktiež možné (pri schválení nami predkladaného pozmeňovacieho návrhu) Centrá odborného vzdelávania a prípravy využiť.

Výbor NR SR pre vzdelanie, mládež, vedu a šport

1. V čl. I sa v § 12 ods. 6 suma „50 %“ nahrádza sumou „0 %“.

Ide o úpravu rozpätia odmeny za produktívnu prácu

Výbor NR SR pre pôdohospodárstvo, životné prostredie a ochranu prírody

1. V čl. I  § 19 sa v písmene a) za slovo „tuzemských“ vkladajú slová „fyzických osôb a právnických osôb okrem orgánov štátnej správy a dary a príspevky“.

Navrhovanou úpravou sa spresňuje, ktoré právnické osoby môžu poskytovať dary a príspevky Fondu rozvoja odborného vzdelávania a prípravy, ktorý je neštátnym účelovým fondom. Týmito subjektmi nemôžu byť orgány štátnej správy.

Výbor NR SR pre vzdelanie, mládež, vedu a šport

1. V čl. I sa v § 21 ods. 8 na konci pripájajú tieto slová: „najneskôr do 31. decembra príslušného kalendárneho roka“.

Navrhovanou úpravou sa dopĺňa lehota, v ktorej je žiadateľ povinný poskytnúť (poskytovať) písomné informácie o spôsobe použitia prostriedkov z fondu rozvoja odborného vzdelávania a prípravy.

Výbor NR SR pre vzdelanie, mládež, vedu a šport

1. V čl. VIII, 1. bode sa za slovo „školy“ vkladajú slová „a žiakovi odborného učilišťa“.

Navrhuje sa, aby príjem z finančného a hmotného zabezpečenia pre žiakov odborných učilíšť bol z hľadiska dane z príjmov zo závislej činnosti oslobodený od dane z príjmov fyzických osôb.

Výbor NR SR pre vzdelanie, mládež, vedu a šport

1. V čl. VIII, 3. bode sa za slovo „škôl“ vkladajú slová „a žiakov odborných učilíšť“.

Navrhuje sa, aby príjem z finančného a hmotného zabezpečenia pre žiakov odborných učilíšť bol z hľadiska dane z príjmov zo závislej činnosti oslobodený od dane z príjmov fyzických osôb.

Výbor NR SR pre vzdelanie, mládež, vedu a šport

1. V čl. VIII,  3. bode sa písmeno „t)“ nahrádza písmenom „u)“ a označenie odkazu „59b)“ sa nahrádza označením „59c)“.

Legislatívno-technická úprava z dôvodu, že platný zákon č. 595/2003 Z. z.  v § 9 ods. 2 už obsahuje písmeno t) a rovnako aj odkaz 59b).

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre pôdohospodárstvo, životné prostredie a ochranu prírody

Výbor NR SR pre verejnú správu a regionálny rozvoj

Výbor NR SR pre sociálne veci a bývanie

Výbor NR SR pre vzdelanie, mládež, vedu a šport

1. V čl. VIII, 5. bode sa za slovo „školách“ vkladajú slová „a žiakov v odborných učilištiach“.

Navrhuje sa, aby výplata finančného a hmotného zabezpečenia žiakom odborných učilíšť bola oprávneným daňovým výdavkom zamestnávateľa.

Výbor NR SR pre vzdelanie, mládež, vedu a šport

1. V čl. VIII, 5. bode sa označenie odkazu „86b)“ nahrádza označením „86aa)“ a označenie odkazu „86c)“ sa nahrádza označením „86ab)“.

Legislatívno-technická úprava.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre pôdohospodárstvo, životné prostredie a ochranu prírody

Výbor NR SR pre verejnú správu a regionálny rozvoj

Výbor NR SR pre sociálne veci a bývanie

Výbor NR SR pre vzdelanie, mládež, vedu a šport

1. V čl. IX sa za 3. bod vkladá 4. bod, ktorý znie:

„4. V § 38 ods. 2 a 3 sa slová „§ 16 ods. 1 písm. m)“ nahrádzajú slovami „§ 16 ods. 1 písm. n)“.“.

Legislatívno-technická úprava v nadväznosti na vloženie nového písmena m) v § 16 ods. 1 (1. bod).

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre pôdohospodárstvo, životné prostredie a ochranu prírody

Výbor NR SR pre verejnú správu a regionálny rozvoj

Výbor NR SR pre sociálne veci a bývanie

Výbor NR SR pre vzdelanie, mládež, vedu a šport

1. V čl. XI sa písmená „aa)“ a „ab)“ nahrádzajú písmenami „ab)“ a „ac)“.

Legislatívno-technická úprava z dôvodu, že platné ustanovenie § 5 ods. 4 zákona č. 599/2003 Z. z. už obsahuje písmeno „aa)“.

Ústavnoprávny výbor NR SR

Výbor NR SR pre financie, rozpočet a menu

Výbor NR SR pre pôdohospodárstvo, životné prostredie a ochranu prírody

Výbor NR SR pre verejnú správu a regionálny rozvoj

Výbor NR SR pre sociálne veci a bývanie

Výbor NR SR pre vzdelanie, mládež, vedu a šport

1. Čl. XIII znie:

„Čl. XIII

Účinnosť

Tento zákon nadobúda účinnosť 1. septembra 2009 okrem čl. I § 14 až 22 a čl. X, ktoré nadobúdajú účinnosť 1. januára 2010, a  čl. I § 5 ods. 3 písm. f), ktorý nadobúda účinnosť 1. januára 2015.“.

Navrhuje sa posunúť účinnosť § 5 ods. 3 písm. f) na obdobie 1. januára 2015, aby mali zamestnávatelia a profesijné organizácie dostatok času pripraviť sa na zvýšenie kompetencií a povinností v oblasti schvaľovania obsahu praktickej časti maturitnej skúšky a obsahu záverečnej skúšky. Zároveň je posunutie účinnosti uvedeného paragrafu datované do času, kedy sa už zamestnávatelia a profesijné organizácie budú priamo podieľať na vytváraní osnov a systému vzdelávania v praktických častiach a preto budú môcť niesť zodpovednosť i za obsah praktickej časti maturitnej skúšky a obsah záverečnej skúšky.

Výbor NR SR pre vzdelanie, mládež, vedu a šport

**V.**

Výbor Národnej rady Slovenskej republiky pre vzdelanie, mládež, vedu a šport ako gestorský výbor na základe stanovísk výborov vyjadrených v ich uzneseniach uvedených pod bodom III. tejto informácie, rokoval 15. apríla 2009 o návrhu spoločnej správy výborov o výsledkoch prerokovania vládneho návrhu zákona o odbornom vzdelávaní a príprave a o zmene a doplnení niektorých zákonov (tlač 877) vo výboroch Národnej rady Slovenskej republiky v druhom čítaní s odporúčaním vládny návrh zákona schváliť.

Gestorský výbor **neprijal uznesenie** o odporúčaní schváliť vládny návrh zákona a spoločnú správu výborov, nakoľko návrh nezískal súhlas nadpolovičnej väčšiny prítomných členov výboru podľa § 52 ods. 4 zákona o rokovacom poriadku Národnej rady Slovenskej republiky.

Podľa § 80 ods. 1 zákona o rokovacom poriadku Národnej rady Slovenskej republiky predseda gestorského výboru určil za spoločnú spravodajkyňu výborov poslankyňu **Oľgu Nachtmannovú**.

Podľa § 80 ods. 2 citovaného zákona, ak gestorský výbor neschválil spoločnú správu, podáva spoločný spravodajca len informáciu o výsledkoch rokovania výborov a predkladá návrh na ďalší postup.

Bratislava apríl 2009

**Ferdinand D e v í n s k y v. r.**

predseda

Výboru NR SR pre vzdelanie, mládež, vedu a šport